Spoločný návrh NARIADENIE RADY, ktorým sa mení nariadenie Rady (EÚ) č. 267/2012 o reštriktívnych opatreniach voči Iránu /* JOIN/2013/027 final - 2013/0332 (NLE) */





DÔVODOVÁ SPRÁVA 1. Nariadením Rady (EÚ) č. 267/2012[1] z 23. marca 2012 nadobudli účinnosť opatrenia stanovené v rozhodnutí 2010/413/SZBP o reštriktívnych opatreniach voči Iránu a okrem iného sa v ňom stanovuje zmrazenie všetkých finančných prostriedkov a hospodárskych zdrojov, ktoré patria osobám, subjektom a orgánom uvedeným v prílohe VIII a IX nariadenia alebo ktoré tieto osoby, subjekty alebo orgány vlastnia, majú v držbe alebo kontrolujú. 2. Rada prijala … októbra 2013 rozhodnutie 2013/…/SZBP[2], ktorým sa mení rozhodnutie Rady 2010/413/SZBP a v ktorom sa stanovuje upravené kritérium na zaradenie do zoznamu s cieľom zahrnúť doň aj osoby a subjekty, ktoré obchádzajú alebo porušujú reštriktívne opatrenia. 3. Na vykonanie týchto opatrení je potrebné, aby Únia podnikla ďalšie kroky. 4. Vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby sa nariadenie (EÚ) č. 267/2012 zodpovedajúcim spôsobom zmenilo. 2013/0332 (NLE) Spoločný návrh NARIADENIE RADY, ktorým sa mení nariadenie Rady (EÚ) č. 267/2012 o reštriktívnych opatreniach voči Iránu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2010/413/SZBP z 26. júla 2010 o reštriktívnych opatreniach voči Iránu a o zrušení spoločnej pozície 2007/140/SZBP [3], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Nariadením Rady (EÚ) č. 267/2012[4] nadobúdajú účinnosť opatrenia stanovené v rozhodnutí 2010/413/SZBP a okrem iného sa v ňom stanovuje zmrazenie všetkých finančných prostriedkov a hospodárskych zdrojov, ktoré patria osobám, subjektom a orgánom uvedeným v prílohe VIII a IX nariadenia alebo ktoré tieto osoby, subjekty alebo orgány vlastnia, majú v držbe alebo kontrolujú. (2) Rada prijala … októbra 2013 rozhodnutie 2013/…/SZBP[5], ktorým sa mení rozhodnutie Rady 2010/413/SZBP a v ktorom sa stanovuje upravené kritérium na zaradenie zoznamu s cieľom zahrnúť doň aj osoby a subjekty, ktoré obchádzajú alebo porušujú reštriktívne opatrenia. (3) Toto opatrenie patrí do rozsahu pôsobnosti zmluvy a na jeho vykonanie je preto na úrovni Únie potrebné regulačné opatrenie, a to najmä s cieľom zaistiť jeho jednotné uplatňovanie hospodárskymi subjektmi vo všetkých členských štátoch. (4) Nariadenie (EÚ) č. 267/2012 by sa preto malo zodpovedajúcim spôsobom zmeniť, PRIJALA TOTO NARIADENIE: Článok 1 Nariadenie (EÚ) č. 267/2012 sa mení takto: V článku 23 ods. 2 sa písmeno b) nahrádza takto: „b) ktoré sú fyzickými alebo právnickými osobami, subjektmi alebo orgánmi, ktoré obišli, porušili alebo pomáhali osobe, subjektu alebo orgánu uvedeným na zozname obísť alebo porušiť ustanovenia tohto nariadenia, rozhodnutia Rady 2010/413/ SZBP alebo rezolúcií BR OSN č. 1737 (2006), č. 1747 (2007), č. 1803 (2008) a č. 1929 (2010);“ Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 88, 24.3.2012, s. 1. [2] Ú. v. EÚ L , , s. . [3] Ú. v. EÚ L 195, 27.7.2010, s. 39. [4] Ú. v. EÚ L 88, 24.3.2012, s. 1. [5] Ú. v. EÚ L , , s. .